**O pauză-n destin**

*Rolea Nicolae*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În mine ca-ntr-o gară dorinţele se-mbină,

Ca o răchită, toamna, eu mă trezesc plângând.

Din suflet se despică fântâna de lumină

Şi-nfrigurată cade pe iarba unui gând.

Cocorii depărtării se-aud din miazănoapte

Cum ţipă enigmatic prin aerul pustiu.

S-a confiat lumina din versurile coapte

Şi-apare corbul vremii cu ciocul sidefiu.

S-au depărtat de mine şi stelele şi cerul

Şi-apar în poieniţă covoarele de stânci.

Ei şi? Nu-mi pasă de se coboară gerul

Pe trupul meu ca lutul cu brazdele adânci.

O lebădă pe ape ce mă iubeşte întruna,

De dorul meu pătrunsă, a lăcrimat duios.

Prin petice de nouri, sfios, pășește luna

Lăsându-şi peste dealuri argintul răcoros.

Au năpădit şopârle prin ierburile vieţii

Şi tot mai larg pustiul se-ntinde pe pământ,

M-am furişat în mine şi m-au uitat poeţii

Şi lira mea albastră s-a scuturat sub vânt.

Dar, undeva-n sertare, tăcerile respiră,

Sau poate că prin vişin poemele roiesc.

O, preafrumoasă doină, prin mugurii din liră

Anunţă liliacul că n-am să-l părăsesc!

Aşa că nu fi tristă, tu, lebădă-a iubirii

Doar astăzi e la mine o pauză-n destin,

Cu aripi largi de versuri spre cerul fericirii

Te-nalță graţioasă din bălţile de chin

Că-n vara poeziei prin flori am să revin.

23.07.2016